הוועדה המשותפת לוועדת החוקה, חוק ומשפט ולוועדת הכספים לפי חוק נכסים של נספי השואה, כנסת 18, פרוטוקול מספר 8, 2012-02-14 14:00

דוד רותם: שלום לכולם, אני פותח את הדיון.

דוד רותם: הנושא – אישור תקציב החברה לאיתור והשבת נכסים של נספי שואה לשנת 2012.

דוד רותם: מי רוצה להציג את התקציב?

ישראל פלג: אנחנו פה סוללה גדולה של חברים מהחברה להשבה.

ישראל פלג: באנו לאשר תקציב, ואנחנו מציגים פה תקציב - -

קולט אביטל: אני בעד.

דוד רותם: אני הצעתי, רבותיי, מהתקציב שהגשתם להוריד מיליון שקל, אני לא אחלק לכם את זה לפרקים.

דוד רותם: אתם תמצאו את הפרקים, ואנחנו בזה נגמור את התקציב כי אתם גדלתם יותר מדי, אתם העלתם שכר, עם כל הכבוד – בשנה שעברה 6%, השנה – 4%.

דוד רותם: וזה יותר מדי.

דוד רותם: עובדי המדינה קיבלו תוספת של אחוז וחצי.

מנחם אריאב: אני - - לחצי, אדוני.

דוד רותם: תאמין לי, אני עברתי על התקציב שלכם, אני מכיר אותו לפרטי פרטים.

דוד רותם: אני יודע איפה העליתם, איפה הורדתם.

מנחם אריאב: תן צ'אנס למנכ"ל חדש.

דוד רותם: אני נותן לו צ'אנס, אחרת הייתי מוריד אותו - - וההתחייבות שנתתם בשנה שעברה, כשאמרתם שבשנה הבאה תורידו מיליון שקל מהתקציב הזה.

דוד רותם: אז אני לא מבקש ממנו להוריד מיליון שקל מהתקציב של שנה שעברה, אני מוסיף לו על תקציב השנה שעברה.

דוד רותם: ושים לב לשינויים שחלו מאז שהגשתם את התקציב הראשון ואז כשהגשתם את התקציב השני.

ישראל פלג: האם אתה מוכן לתת לי חמש דקות של התייעצות עם חבריי?

דוד רותם: ודאי.

גלי עטרון: אני רוצה להתייחס קודם כל לדברים שאמרה קולט אביטל בדיון הקודם בנושא של צווי ירושה.

גלי עטרון: קולט אביטל אמרה שהיא זוכרת שמהליכי חקיקה היתה כוונה שהדברים ילכו חלק ובצורה קלה.

גלי עטרון: בדקתי ואכן, נכון מאד, הכוונה היתה - -

קולט אביטל: היתה ועדה שהקים בזמנו אליקים רובינשטיין.

דוד רותם: יש הצעת חוק שעומדת להיות מונחת על שולחן הכנסת, הצעת חוק שלי ושל הרצל - - -

גלי עטרון: אם היא תונח היא תתפרץ לדלת פתוחה משום שאנחנו מטפלים בעובי הקורה בעניין הזה, גם מאספקט של תקנות וגם מאספקט של תיקוני חקיקה מפליגים ויצירתיים.

גלי עטרון: בכל מקרה הכוונה היתה שהתהליכים יסתיימו בפשטות אצל הרשמים.

גלי עטרון: מה שקרה בפועל זה שהרשמים מעבירים את התיקים לבתי המשפט.

גלי עטרון: זו הבעיה העיקרית.

גלי עטרון: בכל אופן, זה בטיפול.

דוד רותם: אני לא מקבל את זה, מצטער, שמשרד המשפטים מספר לי כל שנה על טיפול.

דוד רותם: כבר חמש שנים אתם מטפלים בחברה הזו ואתם מביאים לי שינויי חקיקה ואני לא רואה מכם כלום.

דוד רותם: די, מספיק לדבר, צריך לבצע.

גלי עטרון: אני מסכימה אתך, ואתה תראה ביצוע.

גלי עטרון: לגבי התקציב אני רוצה להתייחס יותר להרכב הפנימי שלו ופחות לסך הכל, וזה בעצם לחזור על דברים שאנחנו כל הזמן אומרים מדי שנה, בשים לב לשלב שבו אנחנו נמצאים – אנחנו בפתח השנה השישית לחיי החברה.

גלי עטרון: אנחנו רואים שלמשל סעיף 56 לחוק כבר מוריד אותנו ל-10% של נכסים שמורים והם מקסימום 20% מסך הנכסים.

גלי עטרון: זאת אומרת, יש כאן איזושהי מגמה שאנחנו צריכים כבר להתחיל להצטמצם.

גלי עטרון: אני רוצה להזכיר גם למה אנחנו כאן.

גלי עטרון: אנחנו כאן משום שהתקציב מגביל את החברה ב-2% ממסת הנכסים ויש לזה מעבר לקביעת גבול גם אמירה שאומרת שככל שהנכסים מצטמצמים גם התקציב צריך להצטמצם, ובעצם, המגמה היא מזדחלת באופן הפוך.

גלי עטרון: אז צריך להיות ברור לפחות לאור כוונת המחוקק שהיינו צריכים להיות בשלב מאד מתקדם כבר, והשלב הזה לא כל כך מתקדם, לפחות מההיבט של איתור יורשים, בעיקר איתור יזום ופעולות אקטיביות של החברה, שלא בהמשך לבקשות שמוגשות, שהן כבר דלילות מאד, אני מבינה והן מטופלות היטב ובצורה מאד מתקדמת, אלא נכסים שלא התקבלה שום בקשה לגביהם ובעצם אף אחד עדיין לא פתח אותם ובדק האם יש יורשים או האם אפשר למצוא יורשים לגביהם, זו המטרה הכי חשובה שלשמה החברה מלכתחילה מחפשת נכסים, גם.

גלי עטרון: גם בנושא של איתור נכנסים אני רוצה להעיר שאני רואה בתכנית העבודה החדשה איזושהי הרחקה של המטרות, גם באיתור נכסים, כשאנחנו שומעים כבר שנתיים שאנחנו בשלבי סיום של איתור נכסים, הארץ מחולקת כל פעם ליותר ויותר אזורים.

גלי עטרון: היינו, למיטב זכרוני, 8 אזורים, אחר כך 31 אזורים - -

דוד רותם: אנחנו כבר ב-82.

גלי עטרון: הקצב לחודש הצפוי, אולי, עקב הקיצוץ בתקציב, אני לא יודעת – הקצב לחודש הצפוי בכיסוי האזורים הללו לעומת התכנית שראינו לפני חודשיים.

גלי עטרון: הצפי לסיום התהליך של איתור נכסים היה בזמנו סוף 2012, התקדם לסוף 2013, והיום אנחנו רואים כבר את 2015.

גלי עטרון: אנחנו כל הזמן רואים שאנחנו מתרחקים במיצוי הליך איתור הנכסים, ולצד זאת, איתור היורשים האקטיבי של הנכסים האלה גם כן מתנהל מאד באיטיות.

גלי עטרון: אני רוצה לציין עוד דבר בעניין הזה- אני חושבת שניתן להתרשם מהגורמים המקצועיים שמטפלים בנושא של איתור בחברה, שפיתחו מומחיות והם עובדים בצורה מאד מקצועית, והם יודעים את העבודה היטב.

גלי עטרון: על כל שאלה של מדיניות ושל הקצאת משאבים ואיפה המרכז של העשייה, ועד כמה אנחנו רואים את המטרות האלה נגד העניים ואיפה אנחנו נמצאים לגביהן.

קולט אביטל: קודם כל, המטרה הראשונה שלנו זה להחזיר את הרכוש, וזה הנושא הכאוב, כי נמצאים הרבה מאד תיקים בטיפול, וכידוע לך – לפחות 1,200 תיקים שהטיפול בהם הסתיים, לא מסתיים בגלל שהעיכוב הוא כרגע אצלכם.

קולט אביטל: אז אם אתם רוצים שנתייעל ונסיים כמה שיותר מהר את הטיפול – שתפו אתנו פעולה.

קולט אביטל: 1,200 תיקים, 1,200 אנשים ויותר מחכים.

קולט אביטל: התיקים סגורים, הם יודעים בדיוק כמה כסף הם צריכים לקבל.

קולט אביטל: מה שעומד בינינו לבין מילוי התיקים זה באיזה שהוא מקום עניין ביורוקרטי.

קולט אביטל: זה דבר אחד.

גלי עטרון: זה לא סותר.

גלי עטרון: אין סתירה בין שתי החוליות האלה.

קולט אביטל: אני לא הפסקתי אותך.

קולט אביטל: דבר שני שאני רוצה להגיד לך הוא מאד חשוב לנו.

קולט אביטל: זה מה שעומד כרגע על סדר היום – זו המטרה של החברה.

קולט אביטל: אנחנו לא מעכבים סיוע לניצולי שואה, נהפוך הוא.

קולט אביטל: זה עקב האכילס.

קולט אביטל: ובזה אנחנו נכשלנו בגלל דבר שלא בדיוק באשמתנו.

קולט אביטל: דבר שני – בנושא איתור נכסים.

קולט אביטל: אנחנו מדי פעם מוציאים הודעות לעיתונות, עושים קמפיינים, עשינו קמפיין בצפון אמריקה, עשינו קמפיינים בארץ, עושים בדיוק מה שהחוק מטיל עלינו.

קולט אביטל: אם אין אלינו מספיק פניות, קשה מאד להגיע לאיתור.

קולט אביטל: אני גם רוצה להזכיר שהמון אשים שפנו, מסתבר שאין להם שום דרך להוכיח שהם היורשים.

קולט אביטל: זה הרוב.

קולט אביטל: ואת יודעת בדיוק שהחוק אוסר עלינו ללכת ולהחזיר לאנשים נכסים אם אנחנו לא בטוחים שזה הם.

קולט אביטל: אלה שני הדברים שרציתי להגיד.

קולט אביטל: אז באמת, כולנו חיים בזמן קצוב, אף אחד לא רוצה למשוך את העבודה והשנים, תשתפו איתנו פעולה ונוכל להתנהל.

מרינה סולודקין: יש לי שאלה למשרד המשפטים.

מרינה סולודקין: 1,200 תיקים מוכנים ואצלכם מעכבים.

מרינה סולודקין: מה הסיבה?

מרינה סולודקין: זו הפעם השניה שאני שומעת על זה, ואנשים פונים אלי ואני לא יודעת מה לענות.

גלי עטרון: זה לא מדויק שזה מעוכב אצלנו, זה לא בטיפול - - משרד המשפטים הוא לא זה שצריך - - -

מרינה סולודקין: אצל מי?

גלי עטרון: הבעיה היא שבנכסים האמורים צריך להוציא צווי ירושה על מנת לקבל את הנכס.

גלי עטרון: צו ירושה בנסיבות שבהן מדובר – בנספים, במשפחות שקשה להתחקות אחריהן - -

מרינה סולודקין: אבל את דיברת על זה לפני כמה חודשים.

מרינה סולודקין: מה ההתקדמות?

גלי עטרון: ההתקדמות היא שיש תקנות שהן ממש בשלבים סופיים, שעומדות להגדיל בצורה משמעותית את הסכום של שווי הנכסים שבגינם יהיה פטור מצווי ירושה.

גלי עטרון: באותה דרך התקנות יקנו כל מיני הקלות בתהליכים בדרך מבחינה ביורוקרטית מול בתי המשפט.

גלי עטרון: שוב, זה לא מול משרד המשפטים, זה הליכים מול בתי המשפט שמורגלים מזה שנים לתת צווי ירושה בדרך מסוימת, בתפיסה מאד מסוימת.

גלי עטרון: אנחנו מדברים פה בדיני קניין, צריך מאד להיזהר גם בקניינם של אלה שאינם, אנחנו לא יודעים אם הם קיימים.

גלי עטרון: כאן, כיוון שמדובר בנושא מאד ספציפי – נכסים של נספים, אז יש נכונות לעשות פרשנות מאד יצירתית, לעשות גם תיקון בחוק שייוחד אך ורק לנכסי נספים וייתר במידה רבה את הצורך בצווי ירושה, כשמדובר, באמת, מי שקצת מתמצא בדיני קניין, ואני לא מומחית בזה, נדרשת כאן יצירתיות רבה והחלפת תקליט.

דוד רותם: לא צריך שום יצירתיות.

דוד רותם: לא צריך - -

גלי עטרון: צריך.

גלי עטרון: אני יכולה להסביר למה.

מרינה סולודקין: מה שאני רוצה לומר לך – את, משרד המשפטים, משרד ממשלתי, לשמוע כאן שאתם לא יכולים לעשות תיקון לחוק ממשלתי, זו פגיעה בעיניי - -

דוד רותם: לא צריך פה יצירתיות גדולה מדי, רק צריך לעשות דבר אחד: לקבוע שאם יתברר מחר שהנכס שהחזירו, קרתה טעות ויגיע היורש האמיתי, מדינת ישראל תפצה אותו.

דוד רותם: מה קרה?

דוד רותם: זה רק כסף, ולא הרבה.

אופיר פורת: אני היועץ המשפטי של החברה.

אופיר פורת: אנחנו אכן עובדים בשיתוף פעולה עם משרד המשפטים בניסיון לתקן את המצב המשפטי בתחום של דיני ירושה.

אופיר פורת: הצענו למשרד המשפטים כמה וכמה הצעות, הן לעניין תיקון התקנות, שמהווה, מבחינתנו, פתרון ביניים, במובן זה שיעלה הסכום שפטור מהמצאת צו ירושה.

אופיר פורת: אנחנו ביקשנו להעלות את זה ל-500 אלף ש"ח.

אופיר פורת: כיום הפטור הוא עד 50 אלף ש"ח.

אופיר פורת: העלאה של הסכום ל- 500 אלף ₪ תאפשר שחרור כמעט מיידי של מרבית הנכסים הכספיים שמעוכבים היום משחרור ליורשים.

אופיר פורת: זה פתרון הביניים.

אופיר פורת: הפתרון הקבוע שהצענו ואנחנו חושבים שהוא עולה בקנה אחד גם עם הצעת החוק המקורית וגם עם רוח הדברים שאנחנו שומעים ממשרד המשפטים היום - הפתרון הזה מדבר על כך שהחברה בעצמה תחליף צו ירושה, במירכאות.

אופיר פורת: היורשים לא יצטרכו ללכת להוציא צו ירושה במערכת הרגילה שמאד מאד מתקשה לקבל את הצורך בהתייחסות אחרת לצווי ירושה אחר נספי שואה.

אופיר פורת: החברה עושה גם כיום את הבדיקות לגבי הרכבי המשפחה, מועדי הפטירות וכדומה, יש לה כלים מקצועיים.

אופיר פורת: היא תקבע מי זכאי לירושה, היא תשחרר, ובמקרה ויתברר בדיעבד שהיתה טעות, יש בחברה קרן שמורה שמחויבת להישמר גם אחרי חיי החברה.

אופיר פורת: לא צפויה פגיעה בזכויות קניין של אף אחד וזו הצעה שהנחנו בפני משרד המשפטים.

אופיר פורת: שמענו נכונות עקרונית להתקדם בכיוון הזה.

אופיר פורת: אנחנו מקווים שאכן יקבלו גם את ההצעה לגבי פתרון הביניים – עד 500 אלף ש"ח, וגם את פתרון הקבע, ויאפשר לנו לפתור את הבעיה ולשחרר את הנכסים ליורשים ובכך למלא את המטרה העיקרית של החברה, ולא תהיינה עוד טענות בעניין הזה.

אורי מקלב: כמה נכסים כן אושרו השנה?

דוד רותם: לא, יש בעיה – יש 1,200 נכסים שאפשר להשיב אותם, אך יש בעיה עם צווי הירושה.

אורי מקלב: אבל כמה נכסים כן אושרו?

אורי מקלב: איזה סדר גודל?

ירון רז: אני ראש אגף השבה בחברה.

ירון רז: אנחנו נתנו היום החלטות בהיקף מאד גדול של למעלה מ-200 מיליון.

ירון רז: זה המון.

ירון רז: רק מה, לצערנו הרב, יכולים לשחרר - - -

דוד רותם: הוא שאל שאלה אחרת – כמה בפועל הוחזר.

ירון רז: אז אני עונה.

ירון רז: בפועל, הצלחנו לשחרר, בגלל בעיית צווי ירושה, רק כ-35 מיליון שקלים מתוך למעלה מ-200 אלף שקלים של החלטות.

אורי מקלב: שווי כסף?

ירון רז: שווי הנכסים.

ירון רז: כספים ונדל"ן ביחד.

ירון רז: עד היום, ב-4 שנים.

אורי מקלב: כמה אנשים קיבלו?

אורי מקלב: כמה יורשים?

ירון רז: למעלה מ-1,000 יורשים כבר קיבלו.

ירון רז: מדובר ב-1,200 החלטות.

ישראל פלג: 1,090 נכסים שמתייחסים ל-3,451 יורשים בהיקף שנאמר.

אורי מקלב: לאורך כמה שנים?

קולט אביטל: 4 שנים.

ישראל פלג: כיוון שאני 5 שבועות בתפקידי, אני נותן רק נתונים שקיבלתי.

אורי מקלב: מתוכם – כמה זה נכסים וכמה זה כסף?

אורי מקלב: אני מבין שבעיקר זה כסף.

אורי מקלב: 50 אלף שקל ליורש?

ישראל פלג: יש יורשים של – 1,000 עד 2,000 שקל ויש יורשים של נכסים כבדים, גם בנדל"ן וגם בכספים, כך שהממוצעים פה מטעים.

קולט אביטל: יש גם יורשים של יותר מנכס אחד.

אורי מקלב: והשנה הוחזרו – נראה לי, רק 35 - - -

אליעזר שוורץ: 35 מיליון בפועל, עוד - -מתוך ה-34- 20 מיליון נכסים, ו-14-15 - - -

אורי מקלב: אין גידול דרמטי אחרי 4 שנים.

דוד רותם: הבעיה היא בצווי ירושה.

קולט אביטל: יש צוואר בקבוק.

ישראל פלג: אני מציע לאחד את הרצון המשותף של כולנו להגיע למימוש של תכלית החוק שכוונתה קודם כל השבת נכסים, ואחרי זה, באמצעות צווי ירושה, להבטיח שהיורשים הנכונים יקבלו, וגם מאותם נכסים שלא נמצאו להם יורשים, להביא לכך שניצולי השואה יוכלו ליהנות מסיוע ותמיכה, וגם להנצחת זכר השואה, כמובן.

ישראל פלג: אבל מכיוון שהנושא פה שאליו התכנסנו - -

קולט אביטל: כדאי, אולי, שתגיד כמה אנחנו נותנים לשנה לסיוע.

ישראל פלג: אני אומר.

ישראל פלג: חשוב לי, בראש ובראשונה, כיוון שהתכנסנו לדיון בתקציב, להגיד כאן מה שאמרתי בישיבת ועדת הכספים של החברה להשבה, בדירקטוריון של החברה להשבה, בוועדה הממנה של החברה להשבה, וגם בשיחות אישיות במשרד המשפטים, ובמקומות אחרים.

ישראל פלג: אנחנו הלכנו עקב בצד אגודל אחרי הדיון הקודם שהתקיים פה בסוף דצמבר.

ישראל פלג: היינו קשובים להערותיו של יושב ראש הוועדה.

דוד רותם: לא, לא.

דוד רותם: של הוועדה.

דוד רותם: עזוב את היושב ראש.

ישראל פלג: הלכנו עקב בצד אגודל אחרי החלטות הוועדה, קראתי את הפרוטוקול.

ישראל פלג: היינו קשובים גם להערותיו של יושב ראש הוועדה.

ישראל פלג: יש כמה הערות שאי אפשר לקחת ממך – כולל זה שאין נכנסים ויוצאים עם אותה בקשת תקציב.

ישראל פלג: דא עקא, היתה לי איזושהי אמונה שאם אני אהיה נאמן לבקשות אדוני, ורשמתי את הבקשות או את ההערות.

ישראל פלג: אני אומר פה, לא כדי שיהיה כשמן על אוזני הוועדה או חבריה, אלא כי אמרתי את זה אצלנו, בדירקטוריון: חלק חשוב, מכריע, מרבי, של ההערות נכון, ראוי, ועל פיו נשקלו, יחד עם אנשי הצוות המקצועי שנמצאים פה, כל איש באגפו, איך נקצץ בתקציב.

ישראל פלג: אני מוכרח להגיד לזכותו של האיש שהכין את המסמך, אני לא מכיר אותו – אליעזר שוורץ, שעשה עבודה מדויקת.

ישראל פלג: באתי בתחושה שהלימוד של הדרישות הקודמות וההתייחסות שלנו במהלכים המאד מדויקים שעשינו – כולל קיצוץ שכבוד יושב ראש הוועדה ביקש, והקפדנו עד דק: קיצצנו את כוח האדם, מדרישה של 11, כמעט – 10,9 תקני כוח אדם, ל-5 תקני כוח אדם.

ישראל פלג: קיצצנו את התקציב מגידל של כ-18% לגידול של 10.5%.

ישראל פלג: במקומות הספציפיים שאדוני נגע, כמו הערה על הבצ"מ- כל אחד על פי הניקוד שלו, בנקודה הזו הפחתנו לשיעורים שהיו בשנה שעברה, ואני לרגע תהיתי אם המעבר הזה לדיון עם משרד המשפטים נועד כבר להעביר אותנו לשלב שבו אנחנו עם התקציב הזה יודעים לעשות את מה שהציבור רוצה לראות, נאמרו פה מספרים של יורשים ואנשים, אבל 163 מיליון שקל , מתוכם 116 מיליון שקל בנדל"ן ועוד 47 מיליון שקל בנכסים כספיים, ממתינים לאותה הכרעה שצריכה להתקבל, ואני מאמין, אחרי פגישה במשרד המשפטים, שיש סיכוי טוב, גם על פי רוח הדברים שנאמרו פה, שהם יתקדמו.

ישראל פלג: עם תקציב נכון ועם מהלכים חוקיים ומשפטיים – תיקוני חקיקה וכיוצא באלה, אני מאמין שנבוא בעוד שנה – ודרך אגב, הרבה פחות משנה.

ישראל פלג: אני אומר למה: אנחנו עכשיו בפברואר, ובכוונתי להביא את התקציב של השנה הבאה לא בדצמבר, כדי שאם יהיו לוועדה הערות, שנוכל להביא אותן לתיקונן, עוד בסוף אותה שנה.

ישראל פלג: כלומר, זו הצהרת כוונות, נרצה להביא את התקציב שלנו בנובמבר.

ישראל פלג: מה נשאר לנו?

ישראל פלג: – 8 חודשים.

דוד רותם: לפני שנה ישבנו על תקציב החברה והסבירו לנו למה אנחנו צריכים להגדיל – כי אנחנו רוצים לקצר את חיי החברה ואנחנו הולכים להביא הרבה עובדים, הולכים לעלות את השכר, כי אנחנו רוצים לחלק מהר מהר כדי לגמור את העניין.

דוד רותם: מה, זה לא היה כך?

קולט אביטל: זה נאמר והדירקטוריון לא אישר את זה.

דוד רותם: אבל אני אישרתי תקציב על סמך הנחות מסוימות.

דוד רותם: כך שבסופו של דבר אתם היום חיים על תקציב יותר גדול, בגלל הרעיונות האלה, שהם לא מתממשים, כי משרד המשפטים עוד לא תיקן את החוק שקשור לחברה.

קולט אביטל: נכון.

קולט אביטל: כל זה נכון.

דוד רותם: ולכן – אתם הקשבתם למה שאמר יושב ראש הוועדה בישיבה הקודמת, אבל הוא לא בדק כל סעיף וסעיף.

דוד רותם: הוא דיבר על הדברים הכלליים.

דוד רותם: בואי נאמר כך – אתם גם לא תיקנתם את מה שאמר היושב ראש שצריך לשלם את ה-1,500, והורדתם את זה ל-1,300.

ישראל פלג: אנחנו עושים ככל יכולתנו.

דוד רותם: אני יודע, אני רק אומר.

דוד רותם: טוב, מה תשובתך?

ישראל פלג: אני רוצה להתייעץ, אבל חשבתי שאולי שאחרי שאקרא קריאה נואשת - -

דוד רותם: אנחנו נכריז על הפסקה של חמש דקות.

ישראל פלג: הלכנו עם משרד המשפטים כברת דרך.

ישראל פלג: אני מבקש מכבודו – בוא נלך חצי דרך, והיה זה שכרנו.

דוד רותם: אני מכריז על חמש דקות הפסקה.

דוד רותם: תתייעץ.

דוד רותם: אני מחדש את הדיון.

ישראל פלג: התייעצנו, גם עם חברי הדירקטוריון וגם עם אנשי המקצוע.

ישראל פלג: אני מאד מקווה שהדיון בשנה הבאה יהיה מדויק כך שאוכל לחסוך מעצמנו את הקיצוצים.

דוד רותם: אין שום ספק.

דוד רותם: אתם תביאו תקציב על 19.5 מיליון שקל ולא תצטרכו לקצץ כלום.

ישראל פלג: גם זה נרשם.

ישראל פלג: אני רוצה, כיוון שלא היה סיפק בידי חלק מהחברים שעשו במלאכה ובנו את התקציב, להגיד תודה גם לחברי הדירקטוריון שהגיעו, ובמיוחד לדמות מובילה בחברה, אלינור קרויטרו , שהיא ראש אגף האיתור שעליה דיברו אנשי משרד המשפטים, ואנחנו, כולנו.

דוד רותם: היא מאתרת את הנכסים.

קריאה: ואת היורשים.

ישראל פלג: היא ראש אגף האיתור והיא ילדה לפני 5 שבועות .

ישראל פלג: ביתה, שירה, קוראת לה מדי פעם.

ישראל פלג: אז נאחל לה מזל טוב ונודה לה.

ישראל פלג: נבקש מיושב ראש החברה להשיב בשמנו על ההחלטה.

מנחם אריאב: אנחנו, כרגיל, מקבלים את ההצעה שלכם ומקווים שבשנים הבאות תחזירו לנו עודף.

דוד רותם: אין שום ספק.

דוד רותם: אתה תבוא בשנה הבאה עם 17 מיליון שקל, אני מבטיח לכם להעלות לכם, בעצמי, ל-19.

דוד רותם: מי בעד?

דוד רותם: בעד – פה אחד

דוד רותם: נמנעים – אין

דוד רותם: התקציב אושר על הסכום פחות מיליון שקל.

דוד רותם: פה אחד.

דוד רותם: אני מודה לכם, הישיבה נעולה.